รัฐบาลไทย-ข่าวทำเนียบรัฐบาล-ภารกิจ ม.ล.ปนัดดา ในการขับเคลื่อนศาสตร์พระราชาและสถานศึกษาคุณธรรม ที่ จ.เชียงใหม่
วันศุกร์ที่ 18 สิงหาคม 2560
ภารกิจ ม.ล.ปนัดดา ในการขับเคลื่อนศาสตร์พระราชาและสถานศึกษาคุณธรรม ที่ จ.เชียงใหม่
ภารกิจ ม.ล.ปนัดดา ในการขับเคลื่อนศาสตร์พระราชาและสถานศึกษาคุณธรรม ที่ จ.เชียงใหม่
ภารกิจ ม.ล.ปนัดดา ในการขับเคลื่อนศาสตร์พระราชาและสถานศึกษาคุณธรรม ที่ จ.เชียงใหม่
จังหวัดเชียงใหม่ -เมื่อวันพฤหัสบดีที่ 17 สิงหาคม 2560 ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ ปฏิบัติราชการที่จังหวัดเชียงใหม่เพื่อเป็นประธานเปิดการประชุมวิชาการและประกวดนวัตกรรมบัณฑิตศึกษาแห่งชาติ ครั้งที่ 1 จัดโดยมหาวิทยาลัยแม่โจ้ จากนั้นเยี่ยมเยียนพบปะสนทนากับผู้บริหาร คณาจารย์ และลูกหลานนักเรียน ณ โรงเรียนพิงครัตน์ และวิทยาลัยนาฏศิลปเชียงใหม่
• เวลา 9.00 น. ม.ล.ปนัดดา ดิศกุล ได้เป็นประธานเปิดการประชุมวิชาการและประกวดนวัตกรรมบัณฑิตศึกษาแห่งชาติ ครั้งที่ 1 (1st National Graduate Research Conference and Creative Innovation Competition) ภายใต้หัวข้อ "เทิดพระเกียรติวันแม่แห่งชาติ สู่ความมั่นคง มั่งคั่ง ยั่งยืน"จัดโดยบัณฑิตวิทยาลัย มหาวิทยาลัยแม่โจ้และบรรยายพิเศษ เรื่อง "การขับเคลื่อนประเทศไทยด้วยพลังบัณฑิตศึกษา"ณ ศูนย์ประชุมนานาชาติดิเอ็มเพรส โรงแรมดิเอ็มเพรส อําเภอเมืองเชียงใหม่โดยมีผู้เข้าร่วมกว่า 300 คน อาทิ นายรชฏ เชื้อวิโรจน์ รองอธิการบดีมหาวิทยาลัยแม่โจ้ รศ.ดร.เกรียงศักดิ์ เม่งอําพัน คณบดีบัณฑิตวิทยาลัย มหาวิทยาลัยแม่โจ้ ตลอดจนนักศึกษาระดับบัณฑิตศึกษา อาจารย์ และนักวิจัยจากสถาบันการศึกษาและหน่วยงานภาครัฐ ภาคเอกชน
ม.ล.ปนัดดา ดิศกุลกล่าวตอนหนึ่งว่า เป็นที่ทราบกันดีว่า มหาวิทยาลัยเป็นสถานที่อันทรงเกียรติ เป็นแหล่งศึกษาและเป็นศูนย์กลางการเรียนรู้ ครูอาจารย์มีหน้าที่ประสิทธิ์ประศาสตร์ความรู้ให้เกิดความแตกฉานแก่ผู้คนพลเมือง ตลอดจนนักเรียน นิสิต นักศึกษา ผู้ซึ่งเป็นอนาคตของชาติ ที่จะขึ้นมาทําหน้าที่พัฒนาประเทศแทนผู้ใหญ่ทุกคนในวันนี้ จึงขอฝากให้ช่วยกันขบคิดว่า จะทําอย่างไรให้สามารถปรับตัวให้สอดคล้องกับความเปลี่ยนแปลงที่เกิดขึ้น และขอให้สนับสนุนงานวิชาการ การวิเคราะห์วิจัยและสังเคราะห์ ที่จะนําไปสู่การเกิดองค์ความรู้และนวัตกรรมใหม่ ๆ เพื่อพัฒนาประเทศ เฉกเช่นงานนี้อย่างต่อเนื่อง
โดยเฉพาะกระบวนการสังเคราะห์ซึ่งในระยะหลังนี้มีการพูดถึงกันอย่างมาก เพราะเป็นทักษะสําคัญที่จะเกิดขึ้นกับนิสิตนักศึกษาที่มีความรู้ความสามารถ มีความคิดนอกกรอบเชิงสร้างสรรค์ ตลอดจนหมั่นเพียรค้นคว้าหาความรู้และเชื่อมต่อข้อมูลที่เป็นประโยชน์ ทั้งจากในมหาวิทยาลัย และนอกรั้วมหาวิทยาลัยทั้งในประเทศและต่างประเทศ สร้างให้เกิดกรอบความคิดระบบผสมผสานสมัยใหม่ เมื่อสั่งสมมาก ๆ ก็เกิดเป็นองค์ความรู้ที่เป็นประโยชน์และนําไปช่วยเหลือสังคม ชุมชน ประเทศ เช่น โครงการ Start Up Thailand การดําเนินงานของบัณฑิตวิทยาลัย ที่ให้ความสําคัญกับงานวิจัยด้านวิทยาศาสตร์และเทคโนโลยี เพื่อช่วยขับเคลื่อนประเทศสู่ Thailand 4.0 ตลอดจนการส่งเสริมผลงานวิจัย งานวิชาการ และการแลกเปลี่ยนประสบการณ์ องค์ความรู้ใหม่ ๆ ระหว่างผู้ทรงคุณวุฒิ อาจารย์ นักวิจัย นักศึกษา ชุมชน ผู้ประกอบการ และผู้สนใจ
ในโอกาสนี้ ได้เสนอกรอบแนวคิดเกี่ยวกับการทํางานและการดํารงตน 4 ประการ เพื่อนําไปปรับใช้ตามสมควรแก่กาลเทศะกล่าวคือ Protocol การรู้กฎ ระเบียบ ขั้นตอนการทํางานต่าง ๆ ซึ่งมีความจําเป็นสําหรับผู้บริหาร เพื่อใช้ในการวางแผนการทํางานอย่างรอบคอบรัดกุม และสอดคล้องเหมาะสมกับช่วงเวลา, Etiquette การมีจรรยา มีจารีตทางความคิด อาทิ สุภาพบุรุษต้องให้เกียรติสุภาพสตรี การมีน้ําใจต่อผู้สูงอายุ การต่อแถว/เข้าคิว, Education การหมั่นศึกษา ขวนขวายหาความรู้ใหม่ ๆ, Manners การมีมารยาทที่ดี ทั้งการพูดจา กริยาท่าทาง ความประพฤติที่เรียบร้อย อ่อนน้อม ถ่อมตน มีอัธยาศัยไมตรี
โอกาสนี้ ม.ล.ปนัดดา ได้เป็นประธานมอบเกียรติบัตร มหาวิทยาลัยแม่โจ้ และผู้ให้การสนับสนุน ในการจัดประชุมวิชาการที่ทรงคุณค่าในครั้งนี้ พร้อมกล่าวขอบคุณว่าความสําเร็จจะเกิดขึ้นไม่ได้ หากปราศจากความร่วมมือร่วมใจของหน่วยงานและผู้ประกอบการภาคเอกชนทั้ง 14 แห่ง ในการที่ร่วมกันส่งเสริมให้เกิดสิ่งประดิษฐ์ นวัตกรรม ตลอดจนผลงานสร้างสรรค์ต่าง ๆ ที่เกิดจากแนวความคิดเชิงสร้างสรรค์ เชิงนวัตกรรมและองค์ความรู้ ผสานเข้ากับความร่วมมือร่วมใจในการทํางาน อันจะนําความรู้ไปใช้ในการพัฒนาประเทศไทย ทั้ง 76 จังหวัดและกรุงเทพมหานครให้เจริญก้าวหน้ายิ่งขึ้นไป
รศ.ดร.เกรียงศักดิ์ เม่งอําพัน คณบดีบัณฑิตวิทยาลัยกล่าวรายงานว่ามหาวิทยาลัยแม่โจ้ ได้ร่วมกับเครือข่ายสถาบันการศึกษา และหน่วยงานที่เกี่ยวข้องทั้งภาครัฐและภาคเอกชน จัดการประชุมครั้งนี้ระหว่างวันที่ 17-18 สิงหาคม 2560 เพื่อเทิดพระเกียรติพระบาทสมเด็จพระปรเมนทรมหามงกุฎ พระจอมเกล้าเจ้าอยู่หัว (รัชกาลที่ 4) เนื่องในวันวิทยาศาสตร์ 18 สิงหาคม 2560 รวมทั้งเพื่อเทิดพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 เนื่องในวันแม่แห่งชาติ 12 สิงหาคม 2560 ตลอดจนเพื่อเฉลิมพระเกียรติสมเด็จพระเจ้าอยู่หัวมหาวชิราลงกรณ บดินทรเทพยวรางกูร (รัชกาลที่ 10) เนื่องในโอกาสวันเฉลิมพระชนมพรรษา 65 พรรษา
การประชุมครั้งนี้ เป็นเวทีเผยแพร่และแลกเปลี่ยนประสบการณ์ ผลงานวิจัย และผลงานนวัตกรรม อันจะนําไปสู่การต่อยอดองค์ความรู้ทางวิชาการและการนําไปใช้ประโยชน์ต่อชุมชน สังคม และประเทศ และเป็นเวทีเผยแพร่ผลงานของนักศึกษาระดับบัณฑิต เพื่อพัฒนาคุณภาพและมาตรฐานผลงาน และพัฒนาเครือข่ายความร่วมมือทางวิชาการระหว่างนักศึกษาระดับบัณฑิตศึกษา อาจารย์ และนักวิจัย จากสถาบันการศึกษา รวมทั้งหน่วยงานภาครัฐและภาคเอกชนต่อไป
• เวลา 11.30 น. ม.ล.ปนัดดา ดิศกุล เยี่ยมเยียนพบปะสนทนากับผู้บริหาร คณาจารย์ และลูกหลานนักเรียน โรงเรียนพิงครัตน์ และบรรยายพิเศษ เรื่อง "ศาสตร์พระราชากับการพัฒนาโรงเรียนคุณธรรม" ณ หอประชุมโรงเรียนพิงครัตน์ อําเภอเมืองเชียงใหม่ โดยอาจารย์สายพิณ สุคันธา ผู้รับใบอนุญาตและผู้จัดการโรงเรียนพิงครัตน์ อาจารย์ไพรวัลย์ แสงแก้ว ผู้อํานวยการโรงเรียนพิงครัตน์ รวมทั้งคณะครู บุคลากร ตลอดจนนักเรียนระดับชั้นมัธยมศึกษา เข้าร่วมกิจกรรมครั้งนี้จํานวน 120 คน
ม.ล.ปนัดดา ดิศกุลกล่าวย้ําถึงศาสตร์พระราชาในพระบาทสมเด็จพระปรมินทรมหาภูมิพลอดุลยเดช ที่ทรงพระราชทานสอนประชาชนชาวไทยมาโดยตลอด ในเรื่องของ "ความรู้ รัก สามัคคี เข้าใจ เข้าถึง พัฒนา" ที่จะต้องปฏิบัติให้เกิดขึ้นจนเป็นนิสัย เมื่อนั้นก็จะช่วยพัฒนาให้เกิดความดีงามแก่ชีวิตของเรา ในการเรียน ในการประกอบสัมมาชีพ กิจการงานต่าง ๆ ตลอดจนการอยู่ร่วมกันในครอบครัว ชุมชน สังคม ไปจนถึงประเทศชาติ และเพื่อถวายเป็นพระราชกุศลแด่พระองค์ ที่จะทําให้เราระลึกถึงคําสอนของท่านได้เสมอ เสมือนพระองค์ยังคงสถิตเสถียรอยู่ในหัวใจเรา มิได้จากไปไหน
ขอฝากครูอาจารย์ขับเคลื่อนโครงการโรงเรียนคุณธรรมร่วมกับครูและโรงเรียนในกรุงเทพฯ และ 76 จังหวัดทั่วประเทศ ให้เกิดผลสําเร็จอย่างเป็นรูปธรรม โดยมีกรอบแนวคิดสําคัญ 5 ข้อที่จะต้องดําเนินการ ได้แก่ ความพอเพียง ความกตัญญู ความซื่อสัตย์สุจริต ความรับผิดชอบ และอุดมการณ์คุณธรรมจริยธรรม
นางสาวกมลฉัตร กุลโรจน์ยิ่งเจริญ นักเรียนชั้นมัธยมศึกษาปีที่ 6กล่าวว่า จากการที่ได้รับฟังการบรรยายของ ม.ล.ปนัดดา ในครั้งนี้ ยืนยันว่าจะนําเรื่องศาสตร์พระราชาไปประพฤติปฏิบัติตนเองอย่างต่อเนื่อง เพื่อจะเป็นคนดีให้ได้ โดยเฉพาะการไม่พูดโกหก จะรับผิดชอบต่อคําพูดของตนเอง รวมทั้งจะไม่ผิดสัญญา และสิ่งสําคัญคือ การตั้งใจเรียนและช่วยเหลือพ่อแม่ในสิ่งที่ทําได้ เพื่อเป็นการแสดงความกตัญญู อาทิ ช่วยงานบ้าน ช่วยธุรกิจที่บ้านเมื่อมีโอกาส อีกทั้งเมื่อโตเป็นผู้ใหญ่ จะนําคุณธรรมจริยธรรมไปปรับใช้ในการอยู่ร่วมในสังคมภายภาคหน้า ด้วยการเป็นคนดีของประเทศชาติ ช่วยประเทศชาติให้พัฒนาขึ้น ไม่ทุจริต ทํางานอย่างซื่อสัตย์ และรับผิดชอบต่อหน้าที่ของตนให้ดีที่สุด ตลอดจนกตัญญูต่อบิดามารดา ครูอาจารย์ ผู้มีพระคุณ
• เวลา 13.30 น. ม.ล.ปนัดดา ดิศกุล เยี่ยมเยียนพบปะสนทนากับผู้บริหาร คณาจารย์ และนักศึกษาวิทยาลัยนาฏศิลปเชียงใหม่ ณ โรงละครวิทยาลัยนาฏศิลปเชียงใหม่ อําเภอเมืองเชียงใหม่
ม.ล.ปนัดดา ดิศกุลกล่าวฝากให้ช่วยกันขับเคลื่อนโครงการโรงเรียนคุณธรรม รวมทั้งดํารงเอกลักษณ์และศิลปวัฒนธรรมของจังหวัดเชียงใหม่ ซึ่งเป็นอีกหนึ่งในจังหวัดที่มีความเจริญทางด้านวัฒนธรรมอันงดงามของประเทศ ดังเช่นคําขวัญประจําจังหวัดเชียงใหม่ ที่ว่า"ดอยสุเทพเป็นศรี ประเพณีเป็นสง่า บุปผาชาติล้วนงามตา นามล้ําค่า นครพิงค์"ซึ่งศิลปวัฒนธรรมเป็นเอกลักษณ์ประการหนึ่งที่ควรดํารงรักษาไว้ ทั้งการฟ้อนรํา การขับร้อง ตลอดจนเครื่องดนตรีไทยและเครื่องดนตรีประจําท้องถิ่น ล้วนเป็นความงดงามที่ทรงคุณค่า หาที่ไหนไม่ได้นอกจากที่นี่ รวมไปถึงประเพณีการกราบ ไหว้ อัธยาศัยน้ําใจไมตรี ความอ่อนน้อมถ่อมตนของผู้คน ที่มีต่อผู้มาเยือนทั้งชาวไทยและชาวต่างชาติด้วย
นวรัตน์ รามสูต, บัลลังก์ โรหิตเสถียร: สรุป/รายงาน
อรพรรณ ฤทธิ์มั่น: ถ่ายภาพ